李弥逊
寄题翠樊亭
何郎爱山知贵目，不着芒鞋踏空谷。
诛茅结竹函丈间，坐揖崔嵬绕江绿。
我亦寻幽不惮远，半世一身随转毂。
峰峦过眼已成梦，南北空嗟髀消肉。
羡公登亭如历块，睥睨乾坤轻一芥。
春繁妩媚发奇姿，秋净孤高见真态。
固知静者自超诣，世上憧憧良足隘。
知愚何止三十里，咫尺须论百千界。
四时秀色仍盘礴，笔下云烟醉中落。
雕搜苦欲觑天巧，造物有灵应作恶。
蓬莱方壶或上下，纷纷陵谷今非昨。
傥令夸子与宵遁，胸中赖有藏山壑。